รัฐขาดดุลเงินสดกว่า 5.7 แสนล้าน
ช่วง 7 เดือนแรกของปีงบประมาณ คลังมีรายได้นำส่งเพิ่มขึ้น 16% จากรถยนต์คันแรก แต่ยังขาดดุลเงินสดกว่า 5.7 แสนล้าน
22 พ.ค. 2556

ช่วง 7 เดือนแรกของปีงบประมาณ รัฐเก็บรายได้เพิ่มขึ้น 16% จากรถยนต์คันแรก แต่ยังขาดดุลเงินสดกว่า 5.7 แสนล้าน
นายสมชัย สัจจพงษ์  ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง แถลงข่าวฐานะการคลังของรัฐบาลตามระบบกระแสเงินสดในช่วง 7 เดือนแรกของปีงบประมาณ 2556  (ตุลาคม 2555 – เมษายน 2556) ว่า รัฐบาลมีรายได้นำส่งคลังทั้งสิ้น 1,103,284  ล้านบาท สูงกว่าช่วงเดียวกันปีที่แล้ว 154,295 ล้านบาท หรือ 16.3% ซึ่งมีปัจจัยหลักมาจากภาษีสรรพสามิตรถยนต์ และการจัดเก็บภาษีมูลค่าเพิ่ม สูงกว่าช่วงเดียวกันของปีก่อน สะท้อนถึงเศรษฐกิจภายในประเทศเติบโตอย่างต่อเนื่องและผลจากโครงการรถยนต์ใหม่คันแรก
ขณะที่การเบิกจ่ายเงินงบประมาณมีจำนวนทั้งสิ้น 1,551,941 ล้านบาท สูงกว่าช่วงเดียวกันปีที่แล้ว 125,053 ล้านบาท หรือ  8.8% ทำให้ดุลเงินงบประมาณขาดดุล 448,657 ล้านบาท เมื่อรวมกับดุลเงินนอกงบประมาณที่  ขาดดุล 123,487 ล้านบาท (สาเหตุหลักจากการไถ่ถอนตั๋วเงินคลัง 102,135 ล้านบาท) ส่งผลให้รัฐบาลขาดดุลเงินสดรวม 572,145 ล้านบาท ซึ่งรัฐบาลได้กู้เงินเพื่อชดเชยการขาดดุล 176,812 ล้านบาท ทำให้ ดุลเงินสดหลังกู้ขาดดุลทั้งสิ้น 395,332 ล้านบาท และเงินคงคลัง ณ สิ้นเดือนเมษายน 2556 มีจำนวนทั้งสิ้น 165,004 ล้านบาท ใกล้เคียงกับช่วงเดียวกันของปีที่แล้ว
“รัฐบาลได้เร่งรัดการเบิกจ่ายงบประมาณในช่วงที่ผ่านมา เพื่อการดำเนินมาตรการสนับสนุนการขยายตัวทางเศรษฐกิจต่างๆ ส่งผลให้เศรษฐกิจของประเทศขยายตัวได้อย่างต่อเนื่อง  รัฐบาลคาดว่าการจัดเก็บรายได้และการเบิกจ่ายงบประมาณทั้งปี จะเป็นไปตามเป้าหมายที่กำหนดซึ่งจะส่งผลดีต่อความมั่นคงทางการคลังด้วยเช่นกัน” นายสมชัย กล่าว